

ฉบับที่ 22 /2567

วันที่ 28 สิงหาคม 2567

**“กรมธนารักษ์ช่วยเหลือผู้เช่าที่ราชพัสดุที่ประสบอุทกภัย (ปี พ.ศ. 2567)”**

กรมธนารักษ์ออกนโยบายช่วยเหลือผู้เช่าที่ราชพัสดุที่ประสบอุทกภัย (ปี พ.ศ. 2567) จากสถานการณ์อุทกภัยหลายจังหวัดในพื้นที่ภาคเหนือ และภาคตะวันออกเฉียงเหนือ ประกอบกับมรสุมตะวันตกเฉียงใต้ยังคง  
พัดปกคลุมทะเลอันดามัน ประเทศไทย และอ่าวไทย ส่งผลให้เกิดสถานการณ์น้ำท่วมฉับพลัน น้ำป่าไหลหลาก ส่งผลกระทบต่อประชาชนในพื้นที่ดังกล่าวให้ได้รับความเดือดร้อนในด้านที่อยู่อาศัยและพื้นที่ทำกิน รวมทั้งทรัพย์สินได้รับความเสียหาย

**วันนี้ (28 สิงหาคม 2567)** **นายจำเริญ โพธิยอด อธิบดีกรมธนารักษ์ เปิดเผยว่า** กรมธนารักษ์  
ได้ดำเนินการช่วยเหลือผู้เช่าที่ราชพัสดุที่ประสบอุทกภัย ได้แก่ ผู้เช่าเพื่ออยู่อาศัยผู้เช่าเพื่อประกอบการเกษตร   
ผู้เช่าอาคารราชพัสดุ และผู้เช่าที่ดินเพื่อประโยชน์อย่างอื่น โดยออกมาตรการให้ความช่วยเหลือยกเว้น  
การเก็บค่าเช่าสูงสุด 2 ปี ดังนี้

1. กรณีผู้เช่าที่ดินราชพัสดุเพื่ออยู่อาศัย หากเสียหายบางส่วนให้ยกเว้นค่าเช่า เป็นเวลา 1 ปี เสียหายทั้งหลัง ให้ยกเว้นค่าเช่า เป็นเวลา 2 ปี โดยความเสียหายทั้งหลังพิจารณาจากสภาพอาคารที่พักอาศัยที่ไม่สามารถ  
เข้าอยู่ได้โดยสิ้นเชิง เนื่องจากตัวบ้านได้รับความเสียหายหรือโครงสร้างของบ้านเสียหายจนไม่สามารถ  
เข้าอยู่อาศัยได้ (ไม่รวมถึงกรณีที่น้ำท่วมทั้งหลัง แต่สามารถเข้าอยู่อาศัยภายหลังน้ำลดได้)

2. กรณีผู้เช่าที่ดินราชพัสดุเพื่อประกอบการเกษตร หากพืชหรือผลผลิตได้รับความเสียหาย  
จากเหตุอุทกภัยให้ยกเว้นการเรียกเก็บค่าเช่าเป็นเวลา 1 ปี โดยสามารถขอข้อมูลการรับรองความเสียหาย  
จากส่วนราชการที่เกี่ยวข้อง เช่น สำนักงานเกษตรจังหวัด สำนักงานประมงจังหวัด เป็นต้น

3. กรณีผู้เช่าอาคารราชพัสดุ และผู้เช่าที่ดินเพื่อประโยชน์อย่างอื่น ให้ยกเว้นการเรียกเก็บค่าเช่า  
ตามข้อเท็จจริงว่าไม่สามารถดำเนินกิจการตามวัตถุประสงค์ในที่เช่าได้ โดยให้ยกเว้นการเรียกเก็บค่าเช่า  
เป็นรายเดือนเศษของเดือนให้นับเป็นหนึ่งเดือน (กรณีผู้เช่าอาคารราชพัสดุต้องไม่สามารถประกอบอาชีพได้ตามปกติเป็นเวลาเกิน 3 วัน)

สำหรับผู้เช่าที่ราชพัสดุที่ได้รับผลกระทบจากอุทกภัย สามารถติดต่อสำนักงานธนารักษ์พื้นที่จังหวัดของท่าน เพื่อขอรับการช่วยเหลือจากกรมธนารักษ์ นายจำเริญกล่าวในตอนท้าย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*